Olutalo lwa Uganda–Tanzania, lumanyiddwa mu Tanzania ng’olutalo lwa Kagera ate mu Uganda lumanyiddwa ng’olutalo lw'okusumululwa olwa lukumi mu lwenda nsanvu mu mwenda. Olutalo lwava ku nkolagana wakati wa Uganda ne Tanzania okwonooneka oluvannyuma lwa Amin okugoba Pulezidenti Milton Obote mu mwaka gwa lukumi mu lwenda nsanvu mu gumu, eyali ku lusegere lwa Pulezidenti wa Tanzania Julius Nyerere. Mu myaka egyaddirira, gavumenti ya Amin yataataaganyizibwa olw’effujjo eryalimu, ebizibu by’ebyenfuna, n’obutali bumativu mu ggye lya Uganda. Embeera entuufu ezaaviirako okubalukawo kw’olutalo tezitegeerekeka bulungi, era waliwo ebiwandiiko eby’enjawulo ebikwata ku byaliwo. Mu Gwekkumi gwa lukumi mu lwenda nsanvu mu munaana, amagye ga Uganda gaatandika okulumba Tanzania. Era ku nkomerero y’omwezi ogwo, eggye lya Uganda lyanyaga ebintu n’okutta abantu ba bulijjo mu Tanzania. Wano, Nyerere yakunga abayeekera ba Uganda abeesigwa eri Obote ne Yoweri Museveni okunafuya enfuga ya Amin. Oluvannyuma lwa Amin okulemererwa okwegaana ebyo bye yayogera eri Kagera n’ekibiina ekitaba amawanga ga Afirika, okulemererwa okuvumirira obulumbaganyi Uganda bwe yali ekoze ku Tanzania, kyayongera okusajjula olutalo luno. Wano, Muammar Gaddafi, eyali omukulembeze wa Libya era mukwano gwa Amin, yasindika amagye ge mu Uganda okuyambako eggye lya Uganda. Mu mwezi Gwokusatu, eggye lya Tanzania nga liri wamu n’abayeekera Bannayuganda abaali balwanyisa obukulembeze bwa Amin, lyawangula eggye lya Uganda. Olutalo luno lwakosa nnyo ebyenfuna bya Tanzania ebitaali binywevu era ne luviirako Kagera okuddirira okumala ekiseera ekiwanvu. Olutalo luno mu ngeri y’emu era lwakosa ebyenfuna bya Uganda ne kireeta okweyongera kw’obumenyi bw’amateeka mu gavumenti eyali etondeddwawo.